
RAPORT
PËR
PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË KONFEDERATËS ZVICERANE, PËR GRANTIN E ASISTENCËS FINANCIARE PËR PROJEKTIN “NGRITJA E KAPACITETEVE PËR ZHVILLIMET NË PËRMASA TË MËDHA TË INFRASTRUKTURËS SË GAZIT NË SHQIPËRI, II””

Komisioni për Veprimtaritë Prodhuese, Tregtinë dhe Mjedisin, shqyrtoi në cilësinë e komisioni për dhënie mendimi projektligjin “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Konfederatës Zvicerane, për grantin e asistencës financiare për projektin “Ngritja e kapaciteteve për zhvillimet në përmasa të mëdha të infrastrukturës së gazit në Shqipëri, II”.  

Qeveria zvicerane jep një grant në një shumë prej 6 600 000 eurosh, që do të përdoret për projektin “Ngritja e kapaciteteve për zhvillimet në përmasa të mëdha të infrastrukturës së gazit në Shqipëri, II”.
Objektivi i përgjithshëm i këtij granti është ngritja e kapaciteteve të nevojshme brenda institucioneve publike dhe autoriteteve qeveritare përkatëse shqiptare, si dhe përditësimi i  kuadrit ligjor, teknik dhe institucional për të zhvilluar tregun e gazit në Shqipëri, për të zbatuar projektin TAP dhe për të menaxhuar projektet në përmasa të mëdha të infrastrukturës së gazit. 

Shërbimet e konsulencës dhe ato për ngritjen e kapaciteteve për projektin do të mbështesin qeverinë shqiptare në: 

· shfrytëzimin e mundësive potenciale për të rritur sigurimin e energjisë duke diversifikuar kombinimin e energjisë dhe burimet e energjisë;
· mbështetjen e zhvillimit ekonomik nëpërmjet një kornize  investimesh më të qëndrueshme nga këndvështrimi i zhvillimit të një tregu të brendshëm gazi; 
· zhvillimin e strategjive sektoriale, politikave dhe organizimin e analizave ekonomike të tregjeve energjetike; menaxhimin e rregullave, lejeve dhe proceset e zhvillimit të projektit; ngritjen dhe forcimin e institucioneve specifike të sektorit; 
· rritjen e aftësisë për të zbatuar dhe vendosur masa mbrojtëse mjedisore, sociale dhe të sigurisë gjatë ndërtimit të objekteve në përmasa të mëdha të infrastrukturës së gazit brenda territorit të saj; 




· sigurimin e një kuadri rregullator të favorshëm që të përdorë në mënyrën më optimale burimet publike shtesë të krijuara prej projekteve me përmasa të  mëdha të infrastrukturave të gazit; 
· uljen e çlirimit të gazrave serë përmes uljes së energjisë të importuar të bazuar në fosile; 
· rritjen e aftësive menaxheriale për zbatimin e projektit dhe forcimin e aftësive të tij komunikuese për sektorët e gazit dhe energjisë. 

Mbështetja e Konsulentit do të fokusohet në: 
· Shërbimet këshilluese, veçanërisht gjatë fazës fillestare dhe fazës së studimit të projektit;
· Ngritjen e kapaciteteve, ku gjatë të gjithë kohëzgjatjes së Projektit, Konsulenti do të përqendrohet në forcimin e kompetencave të institucioneve publike të përfshira si dhe stafit kyç të qeverisë të përfshirë në zbatimin e TAP dhe zhvillimin e tregut shqiptar të gazit; 
· Planifikimin dhe monitorimin, ku konsulenti do të hartojë planet e përgjithshme të punës për ngritjen e kapaciteteve dhe do të monitorojë zbatimin e të gjitha aktiviteteve.



Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare. 

